SKRIFTLIG FORESPØRGSEL P-0307/00

af Nicole Thomas-Mauro (UEN) til Kommissionen

(4. februar 2000)

Om:Økonomisk støtte til de katastroferamte områder i Champagne-Ardennes (Frankrig)

I tilslutning til kommissionsmedlem Michel Barniers indlæg under mødeperioden i januar 2000 om de ødelæggelser, som uvejret har forårsaget, hvilke foranstaltninger kan regionen Champagne-Ardennes da konkret forvente fra Kommissionens side i form af

1. katastrofebistand som følge af sundhedsfarerne og risikoen for forurening af vandmiljøet,

2. økonomisk bistand

- inden for rammerne af EUGFL, Garantisektionen (artikel 33 i Rådets forordning (EF) nr. 1257/1999(1) der bl.a vedrører foranstaltninger i tilfælde af naturkatastrofer)

- af den art, der ydes mål 2-regioner

- af den art, der ydes uden for regionerne

- inden for rammerne af Life-programmet

- som supplement til den nationale eller lokale bistand,

3. logistikbistand?

Hvilken koordinering kan forventes inden for rammerne af EF-handlingsprogrammet for civilbeskyttelse, der blev vedtaget af Rådet den 9. december 1999?

(1) EFT L 160 af 26.6.1999, s. 80.

Svar afgivet på Kommissionens vegne af Michel Barnier

(6. marts 2000)

På fællesskabsbudgettet er der ikke længere nogen specifik budgetpost for nødhjælp i tilfælde af naturkatastrofer. Kommissionen vil derfor bruge de eksisterende instrumenter til at forsøge at give de pågældende regioner den fornødne bistand til genopbygningen.

Ligesom de øvrige regioner i Frankrig vil Champagne-Ardenne fortsat være delvist berettiget til støtte fra strukturfondene i henhold til det nye mål 2 i perioden 2000-2006. Kommissionen vedtog den 18. januar 2000 principbeslutningen om områdeinddelingen for dette mål i Frankrig. Den endelige beslutning ventes truffet i den allernærmeste fremtid, når de tre rådgivende udvalg har gennemgået listerne. De franske myndigheder har derefter fire måneder til at forelægge Kommissionen deres regionale omstillingsplaner. Godkendes de planer, der er fremsendt senest den 30. april 2000, vil udgifterne under de aktionsområder, der fremgår af det samlede programmeringsdokument, være støtteberettigede den 1. januar 2000 med tilbagevirkende kraft.

For Frankrigs vedkommende vil der være strukturfondbevillinger til et beløb af 5 400 mio. EUR til rådighed for det nye mål 2 i perioden 2000-2006. De katastroferamte områder, der ikke indgår i denne områdeplan, men som tidligere var berettigede til støtte i henhold til mål 2 og 5b, vil i øvrigt også være berettigede til bevillinger i form af midlertidig støtte på op til 620 mio. EUR.

Det bør understreges, at EU's struktur- og samhørighedspolitik fortrinsvist skal bidrage til at mindske de økonomiske og sociale forskelle, og at der ikke ydes nødhjælp fra strukturfondene. Der kan dog i betragtning af deres anvendelsesområde ydes en betydelig støtte til den økonomiske og sociale genopbygning af de katastroferamte regioner.

Via mål 2-programmerne kan der således f.eks. ydes støtte til genopbygning af produktionsinfrastrukturen og produktionsapparatet (industri- og håndværksområder, produktionsinvesteringer, virksomhedsstøtte), uddannelse og renovering af den historiske og kulturelle arv af interesse for turismen. Programmeringen af aktionerne under det fremtidige mål 2-program foretages af de regionale myndigheder. Al støtte fra strukturfondene ydes som supplement til nationale udgifter i form af medfinansiering.

LIFE-programmets målsætning er at yde støtte til demonstrationsprojekter inden for miljøbeskyttelse i tråd med de fællesskabsprioriteter, der er fastsat på området. Der indgives projekter én gang om året, og de vurderes fortrinsvist ud fra deres innovations- og demonstrationsværdi. Der skal således ikke via LIFE-programmet ydes strukturorienteret eller almindelig økonomisk støtte til katastroferamte områder.

Hvis de kompetente franske myndigheder med ansvar for civil beskyttelse ønsker det, er Kommissionen rede til at aktivere netværket for informationsudveksling mellem medlemsstaterne inden for rammerne af EF-handlingsprogrammet for civilbeskyttelse.

Endelig betyder reformen af den fælles landbrugspolitik, at foranstaltninger for udvikling af landdistrikterne i alle EU's landområder for første gang kan samfinansieres via Den Europæiske Udviklings- og Garantifond for Landbruget (EUGFL), Garantisektionen, og Frankrig vil være den største støttemodtager. Til de foranstaltninger, der har ret til støtte i henhold til denne politik, hører bl.a. genopbygning af landbrugs- og skovbrugsproduktionspotentiale, der er blevet beskadiget ved naturkatastrofer, og indførelse af relevante forebyggende instrumenter.